Kúzlo dobrého jedla
Človeka poznáš po reči a dobré jedlo po chuti. Ale ešte skôr, ako sa k „slovu dostane chuť“, predbehne ju čuch. Skúsili ste už niekedy ochutnať jedlo, ktoré vám nevoňalo? Alebo nebodaj smrdelo? Lebo aj to sa stáva. Samozrejme, nie v lepších kuchyniach. Takže, vyberme sa spolu na malú exkurziu so zmyslom čuchovým a nájdime spolu „kúzlo dobrého jedla“.
Pri dobrom kúzle treba vedieť čarovať. Čáry-máry, vykúzlime si najprv čarovnú kuchynku s najčarovnejšou vareškou a ešte čarovnejšími ingredienciami.
[bookmark: _GoBack]Vanilka (poprosím, zatvorme zrak pomocou preklopenia viečok nad očkami – ďakujem). Sústreďme sa a spoločne vťahujme vôňu tej najsladšej, najvoňavejšej, najpríjemnejšej koreniny pod slnkom. Sprevádza nás od raného detstva, sme s ňou v spojení od krstenia cez ďalšie a ďalšie milučké, nežné chvíle radosti, ako sú vianočné sviatky, svadby, veselice, zábavy... Tam všade nás sprevádza „jej výsosť“. Ale čím by bola bez cukru? Obyčajnou prchavou vôňou. Preto idú v živote ruka v ruke. Vďaka patrí vám, drahá naša Sladkosť.
Soľ (tentokrát poprosím viečka nahor, pri tomto kúzlení majme radšej oči dokorán – ďakujem). S touto prímesou veľmi opatrne, je ako oheň: dobrý sluha – zlý pán. Majme jazyk vždy k dispozícii a chutnajme, chutnajme, chutnajme! Niekedy je jej aj štipka veľa a inokedy aj kilo málo. Záleží od okolností a príležitosti. Začneme si ju vážiť, až keď jej niet, podľa známej rozprávky a myslím, že tá je zo skutočného života: Soľ nad zlato. Preto pozor! Prichádza „jej veličenstvo“ Slanosť.
Múka (tak za týmto práškom sa doslova rozbehneme, no kam asi? predsa do polí). Prebehnime sa a zrak uprime na najstaršie zrno, čo ľudstvo potrebuje pre život. Volá sa pšeničné zrnko. Žije v klase, ktorý ho ukrýva pred nepovolanými. Ale kto je vlastne nepovolaný? My všetci, celá živočíšna ríša, sme povolaní ho užívať, ale všetko s mierou. Lebo keď sa to s pomletým zrnom, teda s múkou, preženie, tiež to potom vyzerá, lepšie povedané, vyzeráme „prehnane“. Takže dobrá rada znie: bez merice na múku nechoď.
Vajíčka (náá ťuťuťuťu náá) a sme opäť v detstve na gazdovskom dvore. Samozrejme, týka sa to len nás vyvolených, čo sme vyrástli na dedine a mali to šťastie vidieť proces výroby vajec. Vidieť tie nádherné chváliace sa stvorenia, medzi ľudstvom celého sveta najviac obľúbené a chované práve kvôli tej mňamke, čo sa volá vajce. Užite si svoj riadok chvály z mojej strany dnes, vy drahé naše kurence, sliepočky, ťuťky naše drahé.
Voda (haha o alebo po chemicky správne rečeno H2O), že načo ju spomínať, veď riady sa budú umývať až nakoniec?! Hlúposť, čo? Voda, tá život dávajúca tekutina (niekedy aj berúca, ale nemaľujme čerta na stenu – do kuchyne patrí anjel v podobe dobrého cukrára alebo kuchára a nie čert!). To predsa každý múdry siedmak vie. Voda – pridávajme ju radšej opatrne po kvapkách, skoro ako soľ. Je stavebným kameňom každého jedla, pitia a tiež zákuskov, ale to je predsa tiež jedlo, a ešte aké. Fajné. Máme na stole všetko? Zopakujme si: 
múka, vajcia, voda, cukor, vanilka, soľ...
A kypriaci prášok je kde ? Bože môj, opäť som naň zabudla. Ešte šťastie, že pred  mesiacom bolo komusi z rodinných príslušníkov zle a zanechal mi tu štipku sódy bicarbony. Pouvažovala som a uvážila som, že ju použijem namiesto už spomínaného prášku a kúzlo dobrého jedla bude raz opäť na svete. V  mojom čarovnom kuchynskom svete. Za výdatnej pomoci robota šľahača a teplovzdušnej rúry som vykúzlila jedlo, čo nás všetkých sprevádza od kolísky až po hrob a volá sa p i š k ó t o v ý   d o r t!
Prepáčte, tak tomu hovoríme len v úzkom rodinnom kruhu, správne po slovensky je to obyčajné piškótové cesto.

